《赠医者邓献匡》
宋代·杨时

天地一气犹冶甄，埏埴万汇随方圆。
神形九藏通九野，八风中物如戈鋋。
天元玉册有遗义，探索始自三皇前。
桑君越人不世出，鑱石鍼灸谁能传。
贱工增余损不足，往往横夭残天年。
羡君妙龄踵其学，至理隐赜常精研。
闻阴得阳以神遇，反视方术犹蹄筌。
道隅并虀即为饵，车上已有长蛇悬。
嗟予羸苶苦多病，维摩丈室方萧然。
愿君速已天下疾，为予一洗沉病痊。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。